Joseph Muscat dieħel il-Qorti biex jixhed fl-inkjesta pubblika. Minn Miguela Xuereb .td_uid_2_604325c44caff_rand.td-a-rec-img{text-align:left}.td_uid_2_604325c44caff_rand.td-a-rec-img img{margin:0 auto 0 0} It-trasparenza fit-tmexxija pubblika kienet waħda mill-wegħdiet ewlenin ta' Joseph Muscat qabel l-elezzjoni tal-2013. Bilkemm kien għadu ħa l-ġurament tal-ħatra ta' Prim Ministru li kien faqqa' l-każ li għadu magħruf bħala dak tal-Café Premier. Muscat kien uża l-akkont privat tiegħu biex mexxa dak il-każ minn wara dahar il-poplu u b'hekk kien wera mill-ewwel li t-trasparenza kienet biss lixka għall-voti. Skandlu wara skandlu wasslu għall-mewt ta' ġurnalista li kellha missjoni waħda f'ħajjitha, dik li tikxef dak li kien qed isir bil-moħbi. Niġi mill-ewwel għall-każ xokkanti li ġara ftit ġranet ilu. Il-Kummissarju għall-Istandards fil-Ħajja Pubblika George Hyzler ippubblika rapport dwar dak li kien seħħ f'Kastilja nhar id-29 ta' Novembru 2019 meta ġurnalisti kienu miżmuma f'kamra u ma tħallewx fil-libertà li jitilqu. Id-dettalji jafhom kulħadd u kienu ġew imxandra anke permezz ta' filmati. Ir-rapport ta' Hyzler intbagħat lill-Ispeaker tal-Kamra Anġlu Farrugia li huwa wkoll iċ-Chairman tal-Kumitat Parlamentari għall-Istandards fil-Ħajja Pubblika biex jiġi diskuss. Farrugia kellu raġuni għalkollox fażulla għala dak ir-rapport ma kellux jiġi diskuss. Applika wkoll b'mod żbaljat artiklu tal-liġi u ħa deċiżjoni li r-rapport ta' Hyzler m'għandux jiġi ppubblikat. Minkejja dan, ir-rapport kien ippubblikat b'xi mod u minn hawn infaħħar lil min kien responsabbli għal dak l-att. Ir-rapport sab lill-Prim Ministru Muscat ħati ta' ksur ta' etika u fuq il-punt li dawk il-persuni li ngħataw l-inkarigu li jżommu lill-ġurnalisti assedjati, Hyzler iddikjara li dak li kien seħħ "wera nuqqas ta' integrità mill-Gvern u mill-Uffiċċju tal-Prim Ministru." Akkuża serja ħafna. Mhux ta' b'xejn li meta l-Ispeaker tal-Kamra ħareġ għalkollox kontra li r-rapport jiġi ppubblikat, l-Istitut tal-Ġurnalisti Maltin akkuża lill-istess Speaker li hu kien daħal f'konfoffa kontra t-trasparenza fil-ħajja pubblika. U l-għaqda Repubblika qed issejjaħ għar-riżenja tal-Ispeaker u għandha mitt raġun. Is-setgħat tal-Ispeaker ma jwassluhx biex jinterpreta l-liġi iżda biss l-ordnijiet tal-Parlament. Niftakar meta kont ta'spiss nikteb fit-Times kelli artiklu bi kritika ta' Anġlu Farrugia fl-isfond ta' dak li kienet kitbet dwaru diversi drabi Daphne Caruana Galizia. Kien ċempilli canvasser ta' Farrugia (li m'għadux magħna u allura mhux se nsemmi ismu) u qalli li kont aħrax wisq fil-kritika tiegħi. Kien tani l-impressjoni li tkellem għan-nom ta' Farrugia u talabni niltaqa' miegħu iżda ma kienx lest jiġi Għawdex. Jien għidtlu li Farrugia jew hu stess jistgħu jirribattu dak li kont ktibt. Farrugia, flimkien ma' Robert Abela, determinati li Joseph Muscat jibqa jiġi protett akkost ta' kollox. Kif qatt tista' titwettaq ix-xewqa tal-President ta' Malta li nkunu aktar magħqudin? Bla trasparenza fil-ħajja pubblika ma jistax ikun hemm għaqda ġenwina. Bla trasparenza jinqalgħu s-suspetti. U għamel sew il-Kummissarju Hyzler meta insista li l-Ispeaker għandu jannulla d-deċiżjoni abbużiva tiegħu dwar ir-rapport tiegħu. X'jiswa li jkollna l-inkjesti u l-investigazzjonijiet meta jsir minn kollox biex il-verità ma toħroġx? L-istess qed iseħħ dwar ir-rapporti tal-inkjesti maġisterjali. L-aħħar każ ftit jiem ilu dwar l-allegat tixħim ta' Adrian Hillman minn Keith Schembri għadu ma rax id-dawl tax-xemx. Simon Busuttil li kien hu li talab li ssir dik l-inkjesta għamel talba biex jingħata kopja. Mhux skuża li jista' jkun li l-pubblikazzjoni tista' tippreġudika xi azzjoni min-naħa tal-Pulizija. Jekk irridu demokrażija serja rridu wkoll inħaddnu t-trasparenza fil-ħajja pubblika u l-Pulizija u s-sistemi ġudizzjarji għandhom jimmaturaw bizzejjed biex jibdew ipoġġu t-tfittix tal-verità l-ewwel u qabel kollox. Ir-rapport Egrant kien ingħata lil Joseph Muscat u hu kien ingħata l-privileġġ li jagħżel dak li kien għoġbu minnu u l-bqija kien moħbi sakemm kien sar pubbliku permezz ta' kawża fil-qorti minn Adrian Delia bħala Kap tal-Oppożizzjoni. U Muscat kien indirizza konferenza stampa li kienet tinkludi x-xena tad-dmugħ tal-kukkudrilli. Għaliex Simon Busuttil mhux jiġi ttrattat b'mod ugwali? Għaliex it-trasparenza għall-Gvern Laburista hija lussu. Sakemm il-protezzjoni ta' Joseph Muscat u l-"gang" li kien darba semma l-President f'mument ta' riflessjoni profonda tibqa' l-mira ta' politiċi bħal Robert Abela u l-Ispeaker Anġlu Farrugia, it-trasparenza tibqa' biss wegħda li qatt ma nżammet. .td_uid_3_604325c44cce2_rand.td-a-rec-img{text-align:left}.td_uid_3_604325c44cce2_rand.td-a-rec-img img{margin:0 auto 0 0}